“หุ้นเอเชีย” เปิดร่วง ตามดาวโจนส์ จับตาดัชนี “PMI” ภาคบริการ “จีน”
“ตลาดหุ้นเอเชีย” เปิดลบตามดาวโจนส์ ท่ามกลางความวิตกกังวลเกี่ยวกับวิกฤตพลังงานในยุโรป นักลงทุนกังวลดัชนีผู้จัดการฝ่ายจัดซื้อ PMI ภาคบริการประจำเดือนส.ค.ของจีนในช่วงเช้าวันนี้ 
“ตลาดหุ้นเอเชีย” เปิดลบตามดาวโจนส์ ท่ามกลางความวิตกกังวลเกี่ยวกับวิกฤตพลังงานในยุโรป นักลงทุนกังวลดัชนีผู้จัดการฝ่ายจัดซื้อ PMI ภาคบริการประจำเดือนส.ค.ของจีนในช่วงเช้าวันนี้
5 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อวันศุกร์ (2 ก.ย.65) ท่ามกลางความวิตกกังวลเกี่ยวกับวิกฤตพลังงานในยุโรป ขณะที่นักลงทุนจับตาดัชนีผู้จัดการฝ่ายจัดซื้อ (PMI) ภาคบริการประจำเดือนส.ค.ของจีนในช่วงเช้าวันนี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,567.29 จุด ลดลง 83.55 จุด หรือ -0.30%, ดัชนี HSI ตลาดหุ้นฮ่องกงเปิดวันนี้ที่ 19,299.09 จุด ลดลง 153 จุด หรือ -0.78% และดัชนี SSE Composite ตลาดหุ้นจีนเปิดวันนี้ที่ 3,183.95 จุด ลดลง 2.53 จุด หรือ -0.08%
โดยมาร์กิตและไฉซินมีกำหนดเปิดเผยดัชนี PMI ภาคบริการเดือนส.ค.ของจีนในช่วงเช้านี้ เมื่อสัปดาห์ที่แล้วสำนักงานสถิติแห่งชาติจีน (NBS) รายงานว่า ดัชนี PMI ภาคบริการเดือนส.ค.ของจีนปรับตัวลงสู่ระดับ 52.6 จากระดับ 53.8 ในเดือนก.ค.
ส่วนสหรัฐเผยในวันศุกร์ที่ผ่านมาว่า การจ้างงานนอกภาคเกษตรเดือนส.ค.ปรับตัวขึ้น 315,000 ตำแหน่ง ซึ่งต่ำกว่าการคาดการณ์ของดาวโจนส์เล็กน้อย ส่วนอัตราว่างงานปรับตัวขึ้นเล็กน้อย
สำหรับกลุ่มประเทศ G7 ประกาศบรรลุข้อตกลงจำกัดเพดานราคาน้ำมันรัสเซียในวันศุกร์ โดยมีผลบังคับใช้ต่อน้ำมันดิบจากรัสเซียตั้งแต่วันที่ 5 ธ.ค. และมีผลบังคับใช้ต่อผลิตภัณฑ์กลั่นตั้งแต่วันที่ 5 ก.พ. 66